Capitulum generale anno Domini millesimo quadringentesimo trigesimo tertio. ORATIONES 1.  Pro sanctissimo… *etc. ut in anno* 1431. 2.  Pro serenissimo… *etc. ut in anno* 1424. 3.  Pro burgensibus… *etc. ut in anno* 1401. 4.  Pro pace… *etc. ut in anno* 1416. 5.  Pro felicis… *etc. ut in anno* 1425. [DIFFINITIO GENERALIS] 6.  Cum Ordo noster… *etc. ut in anno* 1411, *n° 7. [DIFFINITIONES SPECIALES] 7.  Fratrem Stephanum de Ripparia, monachum monasterii Montis Sanctae Mariae, ab irregularitate quam vagabundus per saeculum apostatando spatio decem et octo annorum damnabiliter se divinis immiscendo et missas celebrando contraxit, misericorditer absolvit generale Capitulum, ipsum celebrationi missarum et divinis omnibus benigniter restituendo, hoc tamen mediante quod poenitentiam propter hoc condignam eidem iniungendam humiliter et devote, ut decebit, murmure deiecto, perfecerit. 8.  Contemplatione nobilis et illustrissimi domini domini Ioannis de Lucemburgo comitis Guisae, et domini de Beauvere, generale Capitulum committit abbatibus de Valle clara, de Vaucellis, de Fusniaco et de Boheriis, quod ad monasterium monialium de Monasteriolo prope Guisiam quantocius commode poterunt personaliter accedant, et si per informationem legitimam per ipsos exactissime fiendam invenerint, quod pro honore Ordinis et conservatione bonorum dicti monasterii, non est honestum et conveniens, quod de cetero in eodem monasterio moniales habitent seu teneantur, super quod idem Capitulum conscientias eorum onerat, de consilio et assensu praefati domini comitis et aliorum eiusdem monasterii fundatorum ipsum monasterium de Monasteriolo erigant in monasterium monachorum, et dispersis monialibus in eodem monasterio pro tunc commorantibus per diversa Ordinis monasteria monialium bene regulata loco huiusmodi monialium ibidem ponant et instituant unum abbatem qui ad minus secum habeat duodecim monachos, qui de omnibus iuribus, emolumentis, redditibus et proventibus quibuscumque ad dictum monasterium pertinentibus deinceps libere et pacifice gaudeant et utantur, quemadmodum de ipsis hactenus gavisae sunt antedictae moniales. Qui quidem abbates praedicti anno futuro et sequenti Capitulo referant omnia quae per ipsos in praemissis peracta fuerint et adimpleta. 9.  Abbati de Bella valle, s. th. pr., committit et iniungit generale Capitulum quod quantocius commode poterit ad monasterium de Loco crescenti personaliter se transferat, illic de vita, moribus et utroque regimine abbatis dicti loci et ceterorum religiosorum suorum se diligenter informet, et quod per informationem invenerit reverendissimo patri domino Cistercii sub sigillo suo aut signeto notarii publici referat, per dictum patrem reverendissimum debitae executioni demandandum. 10.  Generale Capitulum pluribus fide dignis relatibus informatum, quod frater Ioannes de Ribis, monachus monasterii de Caduino, plurima perpetravit scandala in processu contra eum declarato, districte praecipit et mandat abbati de Bolbona, quod praedicto processu diligenter inspecto, eumdem fratrem Ioannem iuxta suorum exigentiam demeritorum indissimulanter secundum Ordinis statuta puniat et castiget, ipsum videlicet carceribus mancipando, seu ad aliud Ordinis monasterium emittendo. 11.  Abbatibus de Grandisylva et de Calercio et eorum cuilibet per generale Capitulum committitur, ut ad monasterium de Caduino sive ad domum Sancti Sudarii Tolosae quantocius poterunt personaliter accedant, et ibidem diligentem informationem faciant de bonis sublatis per abbatem Bonifontis olim abbatem dicti monasterii de Caduino, et per abbatem de Nizorio, et per fratrem Ioannem Vaquerii ad quorum bonorum restitutionem praedictos de Bonofonte et de Nizorio monasteriorum abbates, et dictum fratrem Vaquerii compellant dicto monasterio de Caduino plenarie fieri, prout fuerit iuris et rationis, in plenaria Capituli generalis et Ordinis potestate. 12.  Capitulum generale abbatibus de Grandisylva et de Calercio committit mandans et iniungens eisdem, quatinus diligentem informationem faciant, si abbates de Gimundo et de Berdonis, de Borbona et de Nizorio, abbati de Caduino in aliquibus obligantur, et partibus hinc inde auditis, in ipsius Capituli generalis potestatem bonum et breve faciant iustitiae complementum. 13.  De Bolbona et de Gimundo monasteriorum abbatibus committit generale Capitulum districte praecipiendo, quatinus diligenter se informent de controversia habita inter abbates de Grandisylva et de Caduino ex una parte, et abbates de Flarano et de Caduino parte ex altera, et partibus auditis ministrent iustitiae complementum in plenaria potestate ipsius Capituli generalis. 14.  Abbati Fontis frigidi metensis et fratri Ioanni de Conflan, monacho monasterii Sancti Benedicti in Vepria concedit generale Capitulum, ut unum confessorem de Ordine eligere possint, qui eos in omnibus et singulis casibus etiam in illis Ordini et Capitulo reservatis semel dumtaxat et cum eis dispensare, in ipsius Ordinis et Capituli plenaria potestate. 15.  Abbati de Populeto concedit generale Capitulum licentiam concedendi, sub minori censu quam consueverunt concedi, ad perpetuum terras steriles et minus utiles, necnon census seu redditus vendendi seu alienandi observato tamen, quod ista fiant de consensu seniorum sui monasterii, qui iurent ista dicto monasterio expedire, et quod pecuniae habendae de redditibus vendendis ad alios non valeant applicari usus, nisi ad redditus utiliores emendum, et quod terra seu census numerum vel valorem non excedant viginti florenorum annualium. 16.  Diffinitionem anno praeterito per generale Capitulum factam in qua collegium Sancti Bernardi Tolosae declarabatur ad Ordinem pertinere, et non specialiter ad monasterium Grandissylvae, ratificando, abbati monasterii de Bolbona dat ipsum Capitulum firmiter in mandatis, quatinus visis praesentibus ad dictam civitatem Tolosanam se transferens, dictum collegium, ad manus Ordinis ponat, prout supra diffinitum, auctoritate Capituli generalis coercendo abbatem Grandissylvae seu syndicum sui monasterii et alias quascumque Ordinis personas, ne in praedictis quomodolibet praestent impedimentum aut praestantibus dent auxilium, consilium et favorem. 17.  Abbatissae monasterii Sanctae Mariae prope Burgis et omnibus abbatissis eidem immediate subiectis dat generale Capitulum firmiter in mandatis, quatinus de cetero non permittant monasteria sibi subiecta intrare pro quacumque causa vel quovis quaesito colore fratres de Ordinibus Mendicantium. 18.  Abbatibus Sancti Andreae, Ianuensis dioecesis, et de Ripalta, Derthonensis dioecesis, committit et iniungit generale Capitulum, quod super contractu facto per abbatissam et conventum monasterii Sancti Stephani de Miluxtino, Albensis dioecesis, de venditionibus possessionum, vinearum, pratorum et terrarum cultarum et incultarum necnon molendinorum ad dictum monasterium spectantium, sit utilis dictis abbatissae et conventui seu earum monasterio, inspiciant et diligenter inquirant, et quod est post inspectionem et inquisitionem diligentem repererint, ore vel scripto proximo Capitulo generali referant. 19.  Abbati de Locedio concedit et indulget generale Capitulum quod propter difficultatem reperiendi homines provectae aetatis et adultae, qui relicto saeculo devovere se velint Ordini, recipere possit ad suum monasterium et Ordinem iuvenes infra aetatem legitimam constitutos, institutionibus Ordinis in contrarium editis non obstantibus quibuscumque. 20.  Abbatibus de Ferraria et de Spina generale Capitulum districte praecipit et iniungit quatinus per censuras Ordinis et alias iuris et iustitiae remedia fratrem Martinum se gerentem pro priore prioratus de Monte Syon, Cisterciensis Ordinis, Toletanae dioecesis, ad restituendum eidem Ordini monasterium de Valle bona eiusdem Ordinis, Palentinae dioecesis, quod quidem monasterium, ut fide digno relatu percepit ipsum Capitulum, indebite occupavit et in praesenti occupat in praeiudicium Ordinis antedicti. Insuper eisdem abbatibus praecipit et iniungit praesens Capitulum quod abbatissam monasterii monialium de Olgis Vallisoleti, Ordinis nostri et dioecesis Palentinae compellant ad expellendum Rodericum de Puellis extra dictum suum monasterium et servitium eius, per censuras Ordinis et remedia supradicta. Praedictis etiam abbatibus iniungitur, quatinus fratrem Ioannem abbatem de Saltunovali citent personaliter ad proximum generale Capitulum apud Cistercium celebrandum super sibi obiiciendis per promotorem Capituli responsurum, praefatum Capitulum certificent, ut est moris. 21.  De et super insolentiis et defectibus fratris Thomae Mermodi de Yvernudo, monachi monasterii de Thela, Lausannensis dioecesis, ad praesens Capitulum per dominum Claraevallis personaliter citati, non tamen comparentis, ipsum Capitulum sufficienter instructum et informatum abbati suo de Thela districte praecipit et iniungit quatinus praefatum fratrem Thomam professum suum absque quacumque dilatione strictis carceribus mancipet, et post sufficientem carceris mancipationem, idem frater Thomas per patrem abbatem emittatur, non nisi ad nutum dicti Capituli reversurus. 22.  Abbati de Bitlesdem iniungit generale Capitulum, quod omnes oblationes, eleemosinas, profectus et salaria fratri Ioanni Eversligue professo suo ex celebratione missarum pro certis defunctis ex devotione quarumdam personarum sibi provenientes seu provenientia, in adornatione altarium et capellarum ecclesiae suae, in libris, vestibus et aliis debito ornatui capellarum et altarium congruis, prout pio zelo dictus celebrans postulat, converti faciat et applicari. 23.  Ad relationem venerabilis fratris Ioannis Blonton, monachi Ioraevallis, provisoris collegii Sancti Bernardi Oxoniensis percepit praesens generale Capitulum quod fratres Willermus Bryent, monachus de Fontibus, Willermus Gason, monachus monasterii de Kirkstel, et Petrus Moyvos, monachus monasterii de Melsa, sacerdotes, Eboracensis dioecesis, iam aliquamdiu in studio Oxoniensi tam in profectu morum quam litterarum acquisitione adeo laudabiliter laboraverunt, ut merito de ipsis spes bona haberi debeat, quod in posterum iuvante Deo per illuminationes illorum nedum dicta sua monasteria, sed et totus Ordo tam trans quam citra maria debeat reflorere. Eapropter eosdem fratres et unumquemque ipsorum in dicto Oxoniensi studio usque ad doctoratum in theologia inclusive retinet ipsum Capitulum generale, suis qui sunt pro praesenti et erunt pro tempore abbatibus sub excommunicationis latae sententiae poena per nullum dicto Capitulo inferiorem tollenda districtius inhibendo, ne dictos suos scolares a studio praefato ante dictum doctoratum revocent aut aliquis eorum revocet, quinimo ipsos in eodem studio teneant et unusquisque eorum teneat cum provisionibus debitis secundum papalia et Ordinis instituta. 24.  Licet frater Gerardus, monachus monasterii Bonifontis sacerdos, nuper cum levitate seductus spatio octo mensium, non tamen habitu regulari reiecto, quia tamen ab errore viae suae sponte reversus poenitentiam regularem sibi iniunctam humiliter subiit et peregit, eapropter Capitulum secum dispensat ipsumque rehabilitat ad omnes status, gradus, voces, loca, officia, citra tamen abbatiatum, in plenaria dicti Capituli potestate. 25.  Audita per praesens generale Capitulum et, ut decet, cum multiplici gratiarum actione accepta reverendissimi patris domini archiepiscopi Cantuariensis devotione quam gerit ad Ordinem, et in speciali, ut pro scolaribus Ordinis in famosa Universitate Oxoniensi fundetur et construatur collegium, cuius ipse sua benigna gratia se fundatorem fore decernit, ipsius reverendissimi patris devotionem humiliter et laetanter amplectens ipsum Capitulum, necnon favorabiliter annuens petitioni abbatum, committit et iniungit idem Capitulum abbatibus de Strafordia et de Stanleya Cantuariensis provinciae, quod subsidium per abbates praefatae provinciae eorum singulis pro fundatione et constructione collegii imponendum usque ad immediate sequens quinquennium quolibet anno 40 librarum sterlingarum ad minus levent et colligant. Contradicentes et renuentes solvere summas eis rite impositas, per censuras Ordinis et omnes iuris et iustitiae vias coerceant et compellant, in plenaria Ordinis potestate, in constructionem, fundationem praefatas, idipsum per eos levatum subsidium fideliter convertant ; de receptis et de expensis omni anno in suo principali congregatione a Capitulo praesenti ipsis indulta fideliter computando. Non tamen intendit generale Capitulum, quod per huiusmodi subsidium communibus Ordinis contributionibus aliqualiter derogetur aut praeiudicetur. 26.  Hoc idem in provincia Eboracensi committit et iniungit praesens generale Capitulum abbatibus de Bella landa et de Salleya. 27.  Electionem, installationem, institutionem et promotionem fratris Hugonis de Soncuria in abbatem et pastorem monasterii de Crista, in decreto cui hae praesentes nostrae annectuntur, latius et plenius expressas et contentas, praesens generale Capitulum approbat, ratificat et confirmat. 28.  Similiter electionem fratris Philiberti de Besromonte in abbatem monasterii de Vallibus in Ornesio, Tullensis dioecesis. 29.  Ad idem, electionem, institutionem et promotionem fratris Stephani Sirerin, in abbatem monasterii de Colbalz, Caminensis dioecesis. 30.  Abbates de Populeto, de Sanctis Crucibus, de Fonte frigido, de Bolbona, de Alna, de Berdonis, de Caritate, de Calercio, et de Uterina valle habet generale Capitulum hac vice tantum ab accessu ad hoc generale Capitulum favorabiliter excusatos. 31.  Quia praesens generale Capitulum commissiones certis abbatibus Angliae et Walliae per abbates Claraevallis et Theoloci nuper reformatores dictarum partium per idem Capitulum deputatos concessas, tam super facto studii et studentium Ordinis in Universitate Oxoniensi, quam super certis quibuscumque agendis seu exercendis, necnon et pensiones quatuor personis Ordinis dudum quatuor monasteriorum abbatibus, videlicet de Quarraria, de Buckfestria, de Kirkestal, de Holmcultram, Wittoniensis, Oxoniensis, Eboracensis, et Carleolensis dioecesium, cum a suis dignitatibus abdicatione in manus dictorum reformatorum sponte cesserunt, similiter concessas, fide digno relatu percepit, non fuisse nec esse exorbitantes, sed potius rationabiles et discretas ; eapropter omnes commissiones et pensiones per praefatos reformatores quibuscumque personis in dictis Angliae et Walliae partibus concessas, ipsum Capitulum approbat et ratificat, easque in eadem forma qua per eos concessae sunt, tamquam a praesenti generali Capitulo emanantas validat et confirmat. 32.  Ad audientiam, proh dolor ! praesentis Capituli delatum est, quod in nonnullis monasteriis Ordinis detestabile proprietatis vitium, sectiones bonorum, divisiones fructuum, necnon certae pro vestitu pecuniarum summae in damnabilem contemptum professae et voluntariae paupertatis, atque in contemptum statutorum felicis recordationis Benedicti Papae XII, ac etiam in grave praeiudicium animarum damnabiliter ab abbatibus permittuntur et conceduntur. Eapropter dictum Capitulum volens huiusmodi detestabile vitium radicitus abolere, omnibus et singulis abbatibus sub excommunicationis et depositionis poena, prout volunt et ordinant regularia nostra et papalia instituta, districtissime praecipit et iniungit, quatinus statim et immediate hac diffinitione cognita, omnes sectiones, divisiones, portiunculas seu quascumque peculiares possessiones, terras, vineas aut animalia quocumque colore quaesito suis monachis actiones praemissas vel praemissa ad commune indissimulanter et totaliter reducant ; et ut huiusmodi proprietatum occasiones penitus auferantur et tollantur, sub eisdem poenis praecipit idem Capitulum, ordinat, iniungit universis Ordinis abbatibus, quatinus de communi bursa omnibus et singulis suis monachis, de victu, vestitu et ceteris necessariis sufficienter provideant, iuxta suorum monasteriorum possibilitatem et facultatem. 33.  Capitulum praesens veraciter informatum qualiter abbas Vallis magnae collegium Montispessulani hactenus negligenter et debiliter gubernavit ; eapropter ipsum Capitulum regimen dicti collegii a praefato abbate tollit et aufert, huiusmodi regimen et gubernationem collegii abbati Vallis bonae in eiusdem potestate Capituli ad immediate sequens decennium committendo ; eidem abbati Vallis bonae districtius etiam iniungendo, quatinus reparationi supradicti collegii diligenter intendat. 34.  Licet generale Capitulum commendet et approbet ordinationes in monasterio de Fontibus in Anglia per abbates de Claravalle et de Theoloco novissime factas, contemplatione tamen reverendissimi in Christo patris domini archiepiscopi Eboracensis, necnon plurium illustrium comitum et aliorum dominorum, qui per suas gratiosas litteras abbatem praedicti monasterii de Fontibus dignati sunt commendare, super iuramento per eumdem abbatem de Fontibus super sacratissimum corpus solemniter praestito, de observando ordinationes antedictas, misericorditer dispensat, ipsumque relaxat, volens nihilominus easdem ordinationes per praedictum abbatem et alios, quorum intererit, efficaciter et inviolabiliter adimpleri. 35.  Generale Capitulum non absque stupore vehementi perpendens contumaciam summeque detestandam pertinatiam fratris Ioannis Hospitis, abbatis de Cheseriaco, qui dudum citatus ad comparandum in generali Capitulo novissime praeterito contumaciter ad ipsum Capitulum venire recusavit ; propter quod in eodem Capitulo publice fuit excommunicatus, qui rursus postmodum aggravatus et reaggravatus, denuoque citatus, ut praesenti Capitulo personaliter compareat, in sua obstinatione et malitia perseverans, malaque malis accumulare non formidans, ad ipsum praesens Capitulum venire vel mittere contempsit ; ex hoc se ipsum Ordini rebellem et inobedientem notorie committens ac in profundum malorum se demonstrans descendisse ; volensque idem Capitulum eiusdem abbatis temeritatem damnabilem debitae correctionis aculeo taliter refrenare, quod disciplinae rigore in ipsum exercendae praesentes et posteros, ne in huiusmodi rebellionibus atque pertinacibus inobedientiis damnabiliter labantur, cautiores efficiat, praefatum abbatem de Cheseriaco a statu et dignitate abbatiali dicti monasterii deponit, depositumque declarat et denuntiat, committens et mandans in virtute salutaris obedientiae et sub excommunicationis latae sententiae poena abbatibus monasteriorum Altae cumbae et Sancti Sulpitii, ut infra octo dies ab exhibitione praesentium ipsis fienda computandos ad praefatum monasterium de Cheseriaco accedentes eidem monasterio per electionem canonicam de abbate sufficienti et idoneo provideant, praefatum fratrem Ioannem Hospitis, qui per annum et ultra in excommunicatione scienter permanens se reddit in fide vehementer suspectum, carceribus mancipantes, eumdemque sub tuta tenentes custodia, donec de ipso per generale Capitulum aliter fuerit ordinatum. 36.  Abbatem de Bonomonte, qui propter quosdam excessus per ipsum perpetratos ad praesens generale Capitulum expresse fuit citatus, et in eodem Capitulo per se vel alium comparere contempsit, contumacen reputat, insumque in suae contumaciae detestationem idem Capitulum excommunicatum denuntiat, mandans abbati de Thela, ut praefato abbati de Bonomonte et suo conventui infra 15 dies proxime sequentes hoc intimare non omittat, sequenti Capitulo generali quid super hoc fuerit, debite nuntiando. 37.  Cum propter guerras et notoria viarum discrimina, quibus omnes fere christianitatis regiones hiis temporibus malis lamentabiliter concutiantur, abbates in regnis Angliae et Scotiae, necnon in terris et dominiis Walliae et Hyberniae existentes ad generale Capitulum iuxta salubria Ordinis statuta, prout tenentur, annuatim accedere non possunt, ex hocque in eisdem monasteriis, prout ad audientiam praesentis Capituli pervenit, multae vitiorum spinae succrescant novitates atque singularitates contra ipsius Ordinis honestatem in cantu, in habitibus et aliis ceremoniis Ordinis introducantur, aliaque quamplurima per eorumdem monasteriorum personas hactenus facta sint, et continue dicantur perpetrari, ex quibus verisimiliter in brevi totaliter rumpetur nervus disciplinae regularis, si quominus praedictorum monasteriorum abbates simul in unum solito frequentius se congregare studerent, et simul congregati donec Domino disponente rebus pacatis ad generale Capitulum poterunt accedere, de suorum ac sibi subditorum reformatione morum efficaciter curare vel pertractare praesens generale Capitulum praefatorum abbatum quorumque subditorum saluti, quantum cum Deo potest, volens salubriter consulere, ac eorumdem necessitatibus misericorditer et efficaciter subvenire desiderans, statuit, ordinat et diffinit, quod per immediate sequens quinquennium anno quolibet omnes et singuli abbates Ordinis infra regnum Angliae et partium Walliae constituti, illis dumtaxat exceptis qui corporali fuerint infirmitate praepediti, in villa de Northentonia in die Sancti Ioannis Baptistae, simul congregentur, congregatique ad minus per tres dies in eadem villa permaneant inter seque diligenter et sollicite tractent de observantia sanctae regulae, correctione vitiorum, reformatione morum, privilegiorum et libertatum Ordinis defensione, necnon de omnibus et singulis quae pro honore Ordinis, salute animarum, ac debito suorum monasteriorum et personarum eorumdem regimine ipsis esse videbuntur accommoda, seu quomodolibet opportuna. Porro quia unitatis et mutuae caritatis vinculum super quo Ordo fundatus esse dignoscitur, et per quod identitas morum et cerimoniarum uniformitas usque ad ista tempora in eodem Ordine laudabiliter viguit, ad irreparabilem ipsius Ordinis iacturam faciliter posset dissolvi, si qualibet provincia volente in suo sensu abundare contingeret, in praedicta congregatione aliqua statui vel ordinari antiquis et regularibus praedictis statutis quovismodo dissona, idcirco idem Capitulum praedictis abbatibus simul congregandis districte praecipit et mandat ut in quibuscumque ordinationibus per ipsos fiendis omnes semper magistram sequantur regulam, et apostolicis et regularibus Ordinis sanctionibus et institutis per omnia se conforment. Vult insuper idem Capitulum, et praedictis abbatibus expresse praecipit quod quolibet anno durante praedicto quinquennio ex ipsis duos ad minus abbates ad Capitulum generale, communibus aliorum abbatum remanentium sumptibus et expensis, mittant. Qui duo abbates missi ipsum generale Capitulum de omnibus et singulis in praedicta congregatione peractis tenebuntur veraciter informare, et per quos praedictis abbatibus remanentibus deliberationes et ordinationes in generali Capitulo fiendas poterunt renuntiare ; ceterumque praedicti abbates, nisi suas iuxta Ordinis statuta solverint contributiones, notorie sunt excommunicationis vinculo innodati. Idcirco praesens Capitulum sub eadem excommunicationis necnon inobedientiae poenis praefatis abbatibus et cuilibet ipsorum districte praecipit et mandat, quatinus de cetero contributiones ipsis et suis monasteriis per generale Capitulum impositas vel imponendas, per praedictos duos abbates ad generale Capitulum, ut praemittitur, venturos mittere non omittant ; quod si edicto regio vel alio legitimo impedimento ad ipsum generale Capitulum huiusmodi contributiones afferre non possent vel auderent, cum ipsi abbates pro defensione et prosecutione iurium et libertatum monasteriorum suorum libere possint ad Curiam romanam pecunias qui volunt destinare, placet generali Capitulo, ut praedicto contributiones per transportum vel alias ad praedictam romanam Curiam transmittantur, et convertantur in solutionem stipendiorum protectoris, procuratoris et advocati Ordinis et aliorum, qui continue pro defensione, sustentatione et ampliatione privilegiorum et libertatum Ordinis in eadem Curia dignoscuntur laborare. 38.  Diuturnam moram quam in sacro Basileensi concilio hactenus fecerunt, per ampliusque sunt verisimiliter facturi, dominus Cistercii ceterique abbates et magistri in eodem sacro concilio, totum ipsum Ordinem ac personas eiusdem representantes et excusantes, praesens generale Capitulum mente sollicita considerans, eisdemque de vitae necessariis, prout iustum est, taliter volens providere, quod in praedicto concilio, in quo de privilegiis et libertatibus Ordinis multa dicuntur et tractantur, egestas nimia ipsos discedere non compellat, statuit, ordinat et diffinit, quod ab omnibus et singulis monasteriis Ordinis utriusque sexus per deputandum vel deputandos per praefatum dominum Cistercii exigatur et levetur subsidium aequalis valoris et quantitatis cuius fuit subsidium pro huiusmodi abbatibus et magistris anno 1431 per generale Capitulum impositum, in sumptuum et expensarum eorumdem abbatum et magistrorum supportatione convertendum. 39.  Sacrosanctae Basileensis synodi vestigia sequi desiderans praesens generale Capitulum statuit, ordinat et diffinit, quod iuxta eiusdem synodi decreta de cetero in electionibus et confirmationibus in ipso Ordine fiendis irrefragabiliter procedatur. Ut autem ab huiusmodi salubribus decretis quominus in Ordine devietur, quocirca ipsorum observantiam maior adhibeatur diligentia, vult ac rursus statuit et mandat idem Capitulum, quod ex nunc in antea omnes et singuli monachi Ordinis in abbates electi et confirmati in generali Capitulo ipsorum electionem et confirmationem immediate sequente personaliter compareant, quatinus per ipsum Capitulum aetas, mores et scientia huiusmodi electorum comprobetur et de processu in ipsorum electione et confirmatione indubitata possit haberi certitudo. Quod si quis in abbatem electus et confirmatus praemissa neglexerit adimplere, illis dumtaxat exceptis, qui legitimo praepediti fuerint impedimento de quo una cum iuribus electionum et confirmationum suarum per proprium et sufficientem nuntium generale Capitulum certificare tenebuntur, ipso facto sit suo privatus abbatiatu, et loco sui alter in monasterio ad quod fuerat electus subrogetur. Et quoniam tales, ut praedictum est, oportet esse praelatos, hii ad quos ius pertinet eligendi, omnem curam adhibeant, ut dignam coram Deo et hominibus electionem faciant, exactamque provide apponant sollicitudinem, ut tales eligant qui tanto officio valeant satisfacere. Scientes quod si vel dolose vel negligenter ac timore Dei postposito in re tam gravi se gesserint sicut actores erunt et causa malorum pastorum, ita participes fient poenarum, quas ipsi mali pastores in districto Dei iudicio patientur. Et cum humanae fragilitatis conatus nihil sine Omnipotentis Dei suffragio queat efficere, a quo omne datum optimum, et omne donum perfectum descendit, adveniente die electionis, hii ad quos pontificis vel abbatis spectat electio, in ecclesia conveniant, magna cum devotione missam de Spiritu Sancto audituri, quem humiliter exorabunt, ut eos ad dignum eligendum pastorem inspirare dignetur. Et ut eo facilius gratiam hanc obtinere mereantur, quo devotius ad actum electionis accedant, contriti et confessi sacramentum eucharistiae reverenter suscipient. Ad locum vero electionis ingressi pro quocumque praelato, qui per electionem assumitur, iurabunt in manibus eius qui capitulo praesidebit, et ipse praesidens in manibus eum immediate sequentis, sub hac forma : Ego, N. iuro et promitto Omnipotenti Deo et tali sancto vel sanctae, sub cuius vocabulo dedicata est ecclesia, eum eligere quem credam futurum ecclesiae in spiritualibus et temporalibus utiliorem, nec illi vocem dare quem verisimiliter scivero promissione aut datione alicuius rei temporalis, seu prece per se aut alium interposita, aut alias qualitercumque directe vel indirecte, pro se electionem procurare. Idem iuramentum praestet, confiteatur et communicet, qui constituit procuratorem ad eligendum certam personam. Necnon et procurator generaliter ad eligendum constitutus in casibus, in quibus secundum iuris communis dispositionem in huiusmodi electionis negotio procurator constitui potest. Quod etiam iuramentum praestetur ab his, in quos continget super electione futuri praelati fieri compromissum qui etiam confiteri et communicare teneantur. Quod si praedicta non fecerint, pro illa vice eligendi sint ipso iure potestate privati. Deinde eligant in praefatum praelatum virum legitimae aetatis, moribus gravem, litterarum scientia praeditum, in sacris ordinibus constitutum, et alias idoneum, secundum canonicas sanctiones. Quod si aliter et de alia persona, quam ut praedictum est, aut per simoniacam pravitatem electionem fieri contigerit, electio sit ipso iure irrita et inanis. Et sic simoniace eligentes, praeter alias poenas, perpetuo sint ipso facto iure eligendi privati. Alii vero canonicis poenis subiaceant. Simoniace autem electi, et qui huiusmodi simoniacae electionis participes fuerint, taliterque eligentes et confirmati, in horrorem tanti criminis poenam ipso facto excommunicationis incurrant, nec a tali reatu et excommunicatione electi et confirmati absolvi possint, nisi ecclesias et dignitates, ad quas turpiter assumpti sunt, libere resignaverint, et ad eas obtinendas, quas nefario ingressu adepti sunt, perpetuo reddantur inhabiles. Ad tollendam autem omnem ambitionis radicem, obsecrat per viscera misericordiae Iesu Christi haec sancta synodus Basileensis ac instantissime reges exhortatur et principes, communitates, et alios cuiuscumque gradus et dignitatis existant, ecclesiasticae vel mundanae, ne electoribus litteras scribant, aut preces porrigant pro eo qui per se vel per alium tales preces seu litteras procurabit, multoque minus comminationes, impressiones, aut aliud faciant, quominus libere ad electionem procedatur. Similiter in virtute sanctae obedientiae ipsis electoribus praecipitur, ne ad huiusmodi litteras, vel preces, comminationes vel impressiones, ut praemittitur, quemquam eligere praesumant. 40.  Diffinitionem in generali Capitulo dudum salubriter editam, qua praecipitur ut omnes et singuli abbates et monachi ac aliae quaecumque Ordinis personae a gestatione camisearum linearum, gipponum, tunicarum nigrarum, diploidorum, epitogiorum, aut aliorum quorumcumque habituum inordinatorum prorsus abstineant et in habitibus continue incedant regularibus et religiosis, praesens generale Capitulum ratificans et confirmans ad conservandum et declarandum humilitatem qua plus ceteris debemus abundare, rursus statuit et diffinit, quod deinceps, iuxta doctrinam evangelicam, nulla Ordinis persona cuiuscumque gradus, conditionis vel sexus existat, in suis zonis aut vaginis cultellorum aurum, argentum, aes, vel auricalcum gestare praesumat. Harum vero tam salubrium ordinationum transgressores praedictis habitibus, zonis vel cultellis perpetuo priventur, et nihilominus puniantur tamquam in habitu saeculari deprehensi. 41.  Ad abolendam prorsus ab Ordine cuiuslibet immunditiae carnalis fœditatem, a qua servos Dei maxime decet esse incontaminatos, praesens generale Capitulum sacrosanctae Basileensis synodi ordinationibus saluberrimis inhaerens, statuit, ordinat et diffinit, quod omnes abbates et abbatissae Ordinis de carnis contagio convicti vel convictae, ipso facto a statu et dignitate abbatiali sint privati et privatae ; et nihilominus per annum integrum carceribus mancipentur in pane et aqua ibidem sua facinora deploraturi ; monachi vero seu conversi et moniales de praedicto carnis contagio convicti omnibus officiis, si quae habeant, totaliter priventur, et deinceps ad quaecumque beneficia vel officia in Ordine obtinenda omnino maneant inhabiles, neque cum ipsis dumtaxat in Capitulo generali possit quovismodo dispensari. Qua poena primo posita indissimulanter plectantur omnes et singuli Ordinis abbates et monachi qui in suis domibus aut aliis quibuscumque locis concubinas seu quascumque mulieres suspectas tenere vel frequentare praesumpserint, nisi per suorum monasteriorum patres abbates aut reformatores moniti et confestim easdem concubinas seu mulieres suspectas prorsus abiecerint et expulerint, nullatenus ipsas deinceps quacumque occasione recepturos vel frequentaturos. 42.  Gravia dispendia quae frequenter hactenus ex eo provenerunt in Ordine, quia patres abbates circa visitationem monasteriorum ipsis subditorum negligentes existunt, generale Capitulum solerter considerans, et quatinus de cetero visitationis officium in Ordine diligenter exerceatur, specialiter volens curam adhibere, statuit, ordinat et diffinit, quod deinceps in singulis provinciis, prout domino Cistercii ac aliis Ordinis abbatibus per ipsum ad hoc vocandis expedire videbitur convocandis, unus abbas Ordinis de huiusmodi provinciis notabilioribus abbatibus instituatur ad supplendum defectus et negligentias visitatorum in huiusmodi provincia, atque corrigendum et ad debitum statum reducendum omnia quae quovismodo in monasteriis et personis Ordinis in ipsa provincia constitutis a rectitudine exorbitarent, referendumque quolibet anno Capitulo generali statutum et regimen omnium et singulorum eiusdem provinciae monasteriorum ac personarum eorumdem. 43.  Abbati Mortuimaris, s. th. pr., praecipit et iniungit Capitulum generale, quatinus omnes et singulos Ordinis abbates Normanniae, Britanniae, Pictaviae, Andegaviae, Turoniae, Bituriae, Borboniae, Picardiae, et generaliter totius regni Franciae per se vel per alium seu alios viriliter per censuras Ordinis compellat et coerceat, ut omnes abbates dictarum partium scolares suos Parisius et ad alia privilegiata studia cum provisionibus debitis mittant et teneant iuxta papalia et Ordinis instituta, eorumdem abbatum sumptibus et expensis. 44.  Diffinitiones anno novissime praeterito factas Capitulum approbat et ratificat. 45.  Supplicationem abbatum Angliae praesenti generali Capitulo porrectam, illam domino Cistercii remittit idem generale Capitulum. 46.  Abbates de Signiaco et de Bonofonte habet praesens generale Capitulum hac vice dumtaxat ab accessu ad hoc generale Capitulum favorabiliter excusatos. 47.  Approbationem electionis et confirmationem abbatis monasterii de Ripatorio remittit praesens Capitulum generale dominis abbatibus de Cistercio et de Claravalle. 48.  Abbati Sancti Bernardi in Frisia committit et iniungit generale Capitulum, quod super simonia ab aliquibus religiosis suis contracta, auctoritate praedicti Capituli hac vice eosdem plenarie absolvat. 49.  Dispensatur misericorditer per praesens generale Capitulum cum fratre Andrea Hervei, clerico monasterii de Oratorio expresse professo, qui animi levitate motus per aliquod temporis spatium, habitu regulari deposito, damnabiliter apostatavit ; nihilominus ad Ordinem humillime rediens poenitentiam sibi propter hoc iniunctam devote peregit, ut hoc non obstante ad omnes actus, gradus et status Ordinis, dignitate abbatiali seclusa, admittatur, ad singularem requestam domini abbatis Fontis Danielis. 50.  Sororem Claudiam dudum monasterii de Courcellis abbatissam et propter suos excessus depositam, ad praesens generale Capitulum quamdam interiecit appellationem, quam in eodem Capitulo defendendam per se vel procuratorem idoneum neglexit et minime comparuit, contumacem reputat, ipsamque in suae contumaciae detestationem, idem Capitulum excommunicatam denuntiat, mandans abbati de Roseriis, ut praefatae sorori Claudiae infra quindecim dies proxime sequentes hoc intimare non omittat, sequenti Capitulo generali quid super hoc fecerit, debite mandando. 51.  Nomina abbatum : de Firmitate, de Pontigniaco, de Claravalle, de Morimundo, de Crista, de Buxeria, de Caritate, de Fonte Ioannis, de Eschalleriis, de Quinciaco, de Bethania, de Roseriis, de Maceriis, de Monte Sanctae Mariae, de Loco crescenti, de Rigniaco, de Longovado, de Moris, de Chezeriaco, de Ripatorio, de Recluso, de Miratorio, de Theoloco. 